寅宾出日赋（以大明在天恒以时授为韵）
王储 (Tang)
惟天为大兮。尧实则之。命羲和而驭日。俾出纳而从时。肇岁首以平分。既中星鸟。及宵衣而敬导。始见嵎夷。所以示农功之有序。叶君德于无私。我国家克定三元。光临四海。纂唐虞之旧说。崇德礼而斯在。将举正以履端。奉天时而不改。繇是春官蒇事。太史作程。天子居青阳之左个。览万物之初生。始昭宣于东作。终协赞于西成。杲杲临空。无幽而不烛。迟迟鉴下。有蛰而皆惊。伊兆人分地之利。我圣上则天之明。淑气载扬。畅禽鱼而共跃。融风乍扇。迨葵藿而咸倾。庶绩其凝。三农式就。高台纪于云物。大野陈其蒐狩。毕向化以观光。亦顺时而敬授。岁如何其岁既登。节盈缩兮日有恒。岁如何其岁将起。兆发生兮日之始。苟奉顺而无违。得祯祥而有以。原夫君比德于日。日丽光乎天。抚有万方。每朝君于岁始。照临庶物。故出日于春前。煦百泉而冰泮。薰九陌而花然。合璧表无为之化。重云示有庆之年。信惟贞而惟一。示无党而无偏。客有藏器俟时。卑躬思泰。遇乾坤之䜣合。睹日月之光大。莫不向春景以自娱。沐尧风而永赖。